Venemaal on olemas oma "savisaar" - Moskva linnapea Lužkov.    Tallinna linnapead ja Moskva linnapead ühendavad  paljud asjad, kuid on ka rida erinevusi.  Olulisemaks erinevuseks on asjaolu, et erinevalt Tallinna linnapeast, Moskva linnapead põlisrahva enamus austab. Seda juhul kui pidada põlisrahvaks Moskvas venelasi ja Tallinnas eestlasi.  Kuid ühendavaid faktoreid on neil samuti küllaga. Alates valitsemisprintsiipidest, maailmavaatest ning lõpetades teatud mõttes parteiliste sidemetega. Tõsi - Lužkov on "Ühtse Venemaa" liige, Savisaar on vennasparteiga vaid lepingulistes suhetes läbi oma partei. Asjaolusid  arvestades pole aga selles ilmselt vahet.    Üks asi, mis kahte linnapead veel ühendab, on oma pensionäridest valijatele lisaraha maksmine. Ma pole veendunud, kas Savisaare "viiesajakas" ka mingit ühtset väljakujunenud rahvalikku nimetust kannab, kuid Moskva linnapea poolt pensionäridele makstav toetusraha kannab venemaal rahvalikku meedianimetust "lisalužkovkad" ("лужковской надбавки").    Olgu nende nimetustega kuidas on, kuid valitsevas majanduskriisis on Savisaar selle lisandi osas  Lužkovist kindlamatel jalgadel. Arvestades muidugi lubadusi. Savisaare raha makstakse linna poolt pensionäridele endiselt ja nende vähendamist ilmselt linn ka ei plaani. Vähemalt avalikult sellekohase otsuse näol mitte.  Lužkoviga on siin nüüd teine lugu. Tema linnavalitsus ei pidanud majandussurvele vastu ja pensionärid võeti pihtide vahele.